༄༅། །མཐུ་ཆེན་བླ་མའི་ལས་ཚོགས་ལས། ཚེ་ཡི་རིལ་སྒྲུབ་བྱ་ཚུལ་བཞུགས་སོ། །

ན་མོ་གུ་རུ་ཝ་གིནྡྲ་བི་ཛ་ཡེ། འདིར་ཁམས་གསུམ་ཆོས་ཀྱི་རྒྱལ་པོ་ངག་དབང་རྣམ་པར་རྒྱལ་བ་ཞེས་མཚན་སྙན་སྐྱེ་བ་ལྔ་པའི་སྒྲ་དབྱངས་ལྟར་གྲགས་པ་གང་འདི་ཉིད་ཀྱི་སྒྲུབ་ཐབས་མཚན་སྔགས་ཀྱི་ལས་ཚོགས་ལས་མྱོང་གྲོལ་ཚེའི་རིལ་སྒྲུབ་བྱ་ཚུལ་ཁྱེར་བདེ་བ་ཞིག་བཀོད་པ་ལ་སྦྱོར་དངོས་རྗེ་གསུམ་ལས། དང་པོ་ནི། དོན་ཏིག་འགྲོ་བ་ཀུན་གྲོལ་ལས༔ སྙིགས་མའི་དུས་སུ་ཚེ་ཐུང་ནད་མང་ཞིང་༔ ལོངས་སྤྱོད་དབུལ་ཕོངས་ཉོན་མོངས་རང་དགར་སྤྱོད༔ ཆོས་ལ་ཐོས་བསམ་སྒོམ་གསུམ་ནུས་པ་མེད༔ དེའི་དུས་ཚེགས་ཆུང་དོན་ཆེའི་རིལ་བུ་འདི༔ འགྲོ་དོན་ཕྱོགས་བཅུར་སྐྱོ་ངལ་མེད་པར་སྤེལ༔ ཞེས་གསུངས་པ་ལྟར། ཚེགས་ཆུང་ཞིང་དོན་ཆེ་བའི་དམ་རྫས་རིལ་བུའི་སྒྲུབ་ཐབས་འདི་ཉིད་རྒྱས་པ་སྒྲུབ་ཆེན་རྣམས་སུ་རིག་འཛིན་བརྒྱུད་པའི་ཕྱག་བཞེས་ལྟར་བསྒྲུབ་པ་དང༌། དེ་ལྟར་མི་ནུས་པའི་དབང་དུ་བྱས་ཏེ་འདིར་ཚོགས་སྒྲུབ་དང་འབྲེལ་བའམ་རང་ཉིད་གཅིག་པུས་བསྒྲུབ་ཀྱང་རུང༌། གང་ལྟར་ཡང་མཐུ་ཆེན་བླ་མའི་མཚན་སྔགས་ལས་ཚོགས་ཀྱི་སྒོ་ནས་བྱིན་རླབས་ནུས་རུང་ཙམ་སྒྲུབ་པར་བྱེད་པ་ལ། སྤྱིར་དམ་རྫས་སྒྲུབ་པའི་རྒྱུ་ཕྱི་འབྲས་བུ་གསུམ་དང་བཟང་འབྲུ་དྲུག་སོགས་གཙོ་བོར་གྱུར་པ་དང༌། ནང་རྩ་བརྒྱད་སྟོང་སྦྱར་བདུད་རྩིའི་རིལ་བུ་དང་ཨ་མྲྀ་ཏ་སྐྱེ་བདུན་སྐུ་ཤ་སོགས་གཙོ་བོར་གྱུར་པ་དང༌། གསང་བ་ཨོ་རྒྱན་ཡབ་ཡུམ་གྱི་བྱང་སེམས་དཀར་དམར་སོགས་གཙོ་བོར་གྱུར་པ་རྣམས་འདུ་བྱས་ཤིང༌། ཁྱད་པར་རིག་འཛིན་གོང་མ་རྣམས་ཀྱིས་བསྒྲུབས་པའི་གཏའ་ཕབ་དཀར་ཆག་དང་བཅས་པ་བསྲེ་མེད་ཁུངས་ལྡན་གྱི་ཕབ་རྒྱུན་མང་དུ་བསགས་ཏེ་ག་བུར་གུར་ཀུམ་ལ་སོགས་པའི་ཆུས་སྦྲུས་ཏེ་རིལ་བུ་རྒྱ་ཤུ་གི་ཚིག་གུ་ཙམ་གྱི་ཚད་དུ་ལེགས་པར་འདྲིལ། མཚལ་གྱིས་ཁ་དོག་བསྒྱུར་ནས་ན་བཟའ་བྱུ་རུའི་ཕུང་པོ་སྤུངས་པ་ལྟ་བུ་མཛེས་པར་བྱ། དེ་ནས་བྷནྡྷ་དུམ་བུམ་གསུམ་པ་དང་བུམ་པ་མཚན་ཉིད་དང་ལྡན་པར་བླུག མ་ཤོང་ན་མཁར་གཞོང་ལྟ་བུའི་ནང་དུའང་བླུག དེ་ལ་ཐོད་བུམ་བརྩེགས་མར་འཇོག ཁ་གཅོད་མེ་ལོང་ངམ་མཎྜལ་ལྟ་བུའི་དབུས་སུ་མེ་ཏོག་གི་ཚོམ་བུ་ལ་བླ་མའི་སྐུ་བརྙན་བཞུགས་སུ་གསོལ། སྟེང་དུ་དར་དམར་གྱི་ལྡིང་གུར་མཛེས་པར་ཕུབ། མཆོད་གཏོར་སོགས་སྤྱི་འགྲོས་ལྟར་བཤམས། དེ་ནས་སྤྲོས་བཅས་ཚོགས་སྒྲུབ་དང་འབྲེལ་ན་ལས་བྱང་གཞུང་མདུན་བསྐྱེད་བཟླས་པ་ཡན་གྲུབ་པར་བྱ། སྤྲོས་མེད་ཆིག་སྒྲུབ་ཀྱི་དབང་དུ་བྱས་ན་བདག་བསྐྱེད་བཟླས་པའི་རྗེས་ནུས་མཐུ་ཅན་གྱི་ཆུའི་རྣམ་པར་གྱུར་ཞེས་པའི་བར་གྲུབ་པར་བྱ། གཉིས་པ་རིལ་སྒྲུབ་དངོས་ལ་གསུམ། བྱིན་གྱིས་བརླབ་པ། ལྷར་བསྐྱེད་པ། རྟེན་བསྒྱུར་བའོ། །དང་པོ་ནི། རྟ་སྔགས་དང་སྭ་བྷ་ཝས་རིལ་བུ་བསངས་སྦྱངས། སྟོང་པའི་ངང་ལས། མདུན་དུ་རླུང་མེ་ཐོད་སྐྱེད་བཅས་པའི་སྟེང༌། །མཚན་ལྡན་བྷནྡྷྲ་གོ་ཀུ་ད་ཧ་ན། །བི་མུ་མ་ར་ཤུ་སྟེ་ཡི་གེ་བཅུ། །རིམ་ཞུ་ཤ་ལྔ་བདུད་རྩི་ལྔ་རུ་གྱུར། །རླུང་གིས་མེ་འབར་རྫས་རྣམས་ཞུ་ཞིང་ཁོལ། །དྭངས་མ་འབྲུ་གསུམ་གྱུར་པའི་འོད་ཟེར་གྱིས། །ཡེ་ཤེས་བདུད་རྩི་བཀུག་སྟེ་སྦྱངས་རྟོགས་སྦར། །རིལ་བུ་ཁ་དོག་དྲི་རོ་ནུས་ལྡན་གྱུར། །ཨོཾ་ཨཱཿཧཱུྃ་ཧོཿཧྲཱིཿ ཞེས་བརྒྱ་རྩ་བཟླས་པས་བྱིན་རླབས་ཀྱི་གྲུབ་བོ། །གཉིས་པ་ནི། ཡང་རྟ་སྔགས་དང་སྭ་བྷ་ཝས་བུམ་པ་དང་རིལ་བུ་སངས་སྦྱངས། སྟོང་པའི་ངང་ལས། ཕྱི་ནི་བུམ་པ་ནང་བཅུད་རིལ་བུའི་ཁར། །གྱད་བཞི་སེངྒེ་བརྒྱད་ཀྱིས་བཏེག་པ་ཡི། །གསེར་ཁྲིར་པདྨ་ཉི་ཟླའི་གདན་སྟེང་དུ། །རྩ་བའི་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱན་ཐུགས་ཀར་འཁྱིལ། །དབུ་ལ་སྒོམ་ཞྭ་གསེར་གཡུའི་ཕྲ་ཅན་གསོལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །ཐུགས་ཀར་ཙིཏྟ་འོད་ལྔའི་གུར་ཁྱིམ་དུ། །སློབ་དཔོན་ཆེན་པོ་པཎྜི་ཏ་ཡི་ཆས། །རྡོ་རྗེ་བདུད་རྩིའི་ཐོད་པ་ཁ་ཊྭཱཾ་བསྣམས། །རྒྱལ་པོ་རོལ་བའི་སྟབས་ཀྱིས་ལྷ་མེར་བཞུགས། །དེ་ཡི་ཐུགས་ཀར་ཐིག་ལེ་དྭངས་མའི་འོད། །ཁ་སྦྱོར་དབུས་སུ་བུམ་ནང་རྡོ་རྗེའི་ལྟེར། །ཟླ་སྟེང་ཧྲཱིཿདམར་མཚན་ལས་འོད་ཟེར་འཕྲོས། །ཆོས་དབྱིངས་འོག་མིན་བདེ་ཆེན་ཞིང་ཁམས་དང༌། །རྔ་ཡབ་གླིང་དང་ཀུན་བཟང་བདེ་ཆེན་ནས། །ཡེ་ཤེས་སེམས་དཔའི་ལྷ་ཚོགས་མ་ལུས་པ། །སྤྱན་དྲངས་མདུན་གྱི་ནམ་མཁར་ས་མཱ་ཛཿ སླར་ཡང་སྤྱན་འདྲེན་ནས་བསྟོད་པ་རྫོགས་པའི་བར་ལས་བྱང་མདུན་བསྐྱེད་བཞིན་གྲུབ་པར་བྱ། དེ་ནས་རིལ་བུའི་འཛབ་ཁང་དབྱེ་བ་ནི། མདུན་གྱི་རིལ་བུ་རེ་རེ་བཞིན། །རིལ་བུའི་བོང་ཚད་དང་མཉམ་པའི། །བླ་མ་གདན་ཁྲི་དང་བཅས་པ། །མིག་འབྲས་ནང་དུ་གཟུགས་བརྙན་ལྟར། །ཤིན་ཏུ་ཕྲ་ཞིང་དྭངས་པར་གསལ། །ཏིང་འཛིན་སེམས་དཔའ་ཟླ་བ་ལ། །ཧྲཱིཿདམར་ཚེག་དྲག་བཅས་པའི་མཐར། །མཚན་སྔགས་ཡིག་འབྲུས་གཡས་སུ་བསྐོར། །དེ་ལས་འོད་ཟེར་དཔག་ཡས་འཕྲོས། །ཕྱོགས་བཅུའི་རྒྱལ་བ་མ་ལུས་པའི། །བྱིན་རླབས་ཡེ་ཤེས་ཚེ་བཅུད་རྣམས། །ཚུར་བསྡུས་ཧྲཱིཿལ་ཐིམ་པ་ལས། །སྐུ་ལས་བདུད་རྩིའི་ཆུ་རྒྱུན་བབ། །རིལ་བུ་བརླན་ཅིང་ཞུ་བ་ལས། །ངོ་བོ་འཇའ་ཚོན་ཐིག་ལེའི་སྐུ། །རྣམ་པ་ཡེ་ཤེས་བདུད་རྩིར་གྱུར། །ཨོཾ་ཨཱཿགུ་རུ་ཝ་གིནྡྲ་བི་ཛ་ཡ་ཨ་ཡུརྫྙཱ་ན་སིདྡྷི་ཧཱུཾ། ཞེས་ཐུན་རེར་སྟོང་ཕྲག་རེ་བཟླས་པའི་མཐར། བླ་མའི་ཐུགས་ཀའི་སྔགས་ཕྲེང་ལས། །འོད་ཟེར་ལྕགས་ཀྱུ་ལྟ་བུ་འཕྲོས། །བདག་དང་སེམས་ཅན་ཐམས་ཅད་ཀྱི། །བླ་ཚེ་འཕྲོག་པ་ཡར་བ་བཀུག །ཉམས་པ་གཡོས་ཤིང་ཆད་པ་འཐུད། །དུས་མིན་འཆི་བའི་འཇིགས་སེལ་ནས། །ཚུར་འདུས་ཧྲཱིཿལ་ཐིམ་པ་ལས། །ཡེ་ཤེས་སེམས་དཔའ་ཨོ་རྒྱན་རྗེའི། །སྐུ་ལས་བདུད་རྩིའི་ཆུ་རྒྱུན་བབ། །རིལ་བུ་བརླན་ཅིང་ཞུ་བ་ལས། །ངོ་བོ་དྭངས་མའི་འོད་སྐུ་དང༌། །རྣམ་པ་ཟག་མེད་བདུད་རྩིར་གྱུར། །ཨོཾ་ཨཱཿཧཱུཾ་བཛྲ་གུ་རུ་པདྨ་སིདྡྷི་ཧཱུཾ། སྟོང་ཕྲག་བཟླས་པའི་མཐར། སླར་ཡང་ཐུགས་ལས་འོད་ཟེར་འཕྲོས། རིགས་བདག་མགོན་པོའི་ཐུགས་རྒྱུད་བསྐུལ། །འཆི་མེད་ཡེ་ཤེས་བདུད་རྩིའི་རྒྱུན། །བླ་མའི་ཕྱག་གི་ཚེ་བུམ་དང༌། །སློབ་དཔོན་ཐོད་པའི་ནང་དུ་བབ། །ཁོལ་ནས་རླངས་པའི་འོད་ཟེར་ལས། །འཆི་མེད་བདུད་རྩི་ཆར་བཞིན་འབེབས། །རིལ་བུ་བརླན་ཅིང་ཞུ་བ་ལས། །ན་གསོ་འཆི་བ་སློང་ནུས་པའི། །རིག་སྔགས་གྲུབ་པའི་བཅུད་ལེན་ལྟར། །སུས་ཐོབ་གྲོལ་བར་འགྱུར་བ་ཡི། །མྱོང་གྲོལ་ཚེ་ཡི་བདུད་རྩིར་གྱུར། །ཨོཾ་ཨཱ་མ་རཱ་ཎི་ཛཱི་ཝནྟི་ཡེ་སྭཱ་ཧཱ། སྟོང་ཕྲག་བཟླས་པའི་མཐར། སྟོང་འགྱུར་དང༌། དེ་ལ་སླར་ཡང་བཅོམ་ལྡན་མགོན་པོ་སོགས་ཀྱིས་ཚེ་འགུགས་ཏེ་བསྟིམས། ཚེ་བཟུང་ལན་བདུན་ཙམ་གྱིས་བརྟན་པར་བྱ། དེ་ནས་ཚོགས་སྒྲུབ་སྒྲུབ་ཆེན་དང་འབྲེལ་བ་ལ་བདག་འཇུག་ཚོགས་དང་གཏོར་མ་འབུལ་བ་ཡན་གྲུབ་པར་བྱ། ཆིག་སྒྲུབ་བསྙེན་པ་དང་འབྲེལ་བ་ལ་གཏོར་འབུལ་ཙམ་གྱི་མཐར་ཡི་གེ་བརྒྱ་པས་ལྷག་ཆད་བསྐང་བ་ཡན་གྲུབ་པར་བྱའོ། །གསུམ་པ་རྟེན་བསྒྱུར་ནི། མདུན་གྱི་བུམ་ལྷ་དང་རིལ་བུ་བླ་མའི་སྐུར་གསལ་བ་རྣམས་བསྡུས་ཏེ་འོད་ཀྱི་གོང་བུར་གྱུར་ནས་འཆི་མེད་ཚེའི་རིལ་བུའི་རྣམ་པར་གྱུར། ཞེས་བརྗོད། དེ་ནས་ཆིག་སྒྲུབ་ཡིན་དགེ་བསྔོ་སྨོན་ལམ་བཀྲ་ཤིས་ཀྱིས་གྲུབ་བོ། །ཚོགས་སྒྲུབ་ལ་སླར་ཡང་མེ་ཏོག་བཀྱེ་ནས། བླ་མ་རྗེ་བཙུན་པ་དང་སོགས་ནས་བདག་རྡོ་རྗེ་འཛིན་པས་བྱིན་གྱིས་བརླབས་ཏེ་བསྒྲུབས་པའི་རིལ་བུ་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ལུས་ཀྱི་ཟུང་དང་ཚེ་ཡི་གསོས་སུ་གྱུར་ཏེ། འཆི་མེད་ཚེ་ཡི་དངོས་གྲུབ་ཀྱི་རྫས་མཆོག་འདིས་འགྲོ་དོན་རྒྱ་ཆེན་པོ་འབྱུང་བར་བྱིན་གྱིས་བརླབ་ཏུ་གསོལ། ལན་གསུམ་བརྗོད། དེ་ནས་རྟེན་སྙིང་སྔོན་དུ་འགྲོ་བའི་བཀྲ་ཤིས་ཀྱི་མཐར་ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། རོལ་ཆེན་དང་བཅས་མེ་ཏོག་སིལ་མ་འཐོར་བས་སྒྲུབ་བོ། །དེ་ནས་ལྷག་གཏོར་ནས་བཟུང་ལས་བྱང་གཞུང་གི་མཇུག་ཆོག་སྤྱི་ལྟར་གྲུབ་པར་བྱ། དེ་ལྟར་སྒྲུབ་པའི་ལུགས་གཉིས་ཀ་དངོས་གཞི་ཉིན་ཇི་ལྟར་བྱས་ཀྱང་ཉིན་རེར་ཆིག་སྒྲུབ་ལ་ཐུན་གསུམ་རེ་དང༌། ཚོགས་སྒྲུབ་ལ་ཐུན་གཉིས་རེ་བཅས་གནང་བའི་ཆོ་གའི་ཕྱག་བཞེས་སྤྱི་འགྲོས་ལྟར་ཤེས་པར་བྱའོ། །གསུམ་པ་རྗེས་ཀྱི་བྱ་བ་ནི། ཆིག་སྒྲུབ་ལ་དེ་རིང་ལྟ་བུ་གྲོལ་ན་དངོས་གྲུབ་ཀྱི་རྫས་འབྲང་རྒྱས་དང་མཆོད་པ་རྣམས་ཁ་གསོ། སང་ཉིན་ནང་སྔ་བར་ཆོ་ག་བདག་མདུན་བུམ་གསུམ་དབང་ཆོག་དང་བཅས་སྒྲུབ་པ་དང་འབྲེལ་བའི་ལུགས་སུ་བྱས། དེ་ནས་ཆོས་སྐྱོང་སྤྱི་སྒེར་གྱི་གསོལ་ཁ་དང༌། ཚོགས་དང་གཏོར་མ་མཇུག་ཆོག་བཅས་གྲུབ་པར་བྱ། སླར་ནམ་ལངས་པ་དང་འགྲིགས་ཏེ་དངོས་གྲུབ་ཀྱི་རྫས་བུམ་པ། ཐོད་པ། འབྲང་རྒྱས། རིལ་བུ་རྣམས་མདུན་དུ་འཇོག དངོས་གྲུབ་བླང་ཆོག་གང་གིས་དྲན་པའི་མོད་ཉིད་ལ་སོགས་ཀྱི་གོ་རིམ་དང་བསྟུན་བུམ་པར་སྤྱི་བོ། ཐོད་པ་མགྲིན་པ། འབྲང་རྒྱས་སྙིང་ཁ། རིལ་བུ་གནས་གསུམ་དུ་གཏུགས་ཏེ་དངོས་གྲུབ་བླང༌། དེ་ནས་ལྷག་ཆད་བསྐང་བ་མདུན་བསྐྱེད་བསྡུ་བ་དགེ་བསྔོ་སྨོན་ལམ་བཀྲ་ཤིས་དང་བཅས་པས་གྲུབ་པར་བྱ། ཚོགས་སྒྲུབ་ལྟ་བུ་ལ་སློབ་དཔོན་རང་ཉིད་ནང་སྔར་བར་དབང་སྒྲུབ་ཀྱི་གཞུང་བསྲང༌། བདག་འཇུག་དང་འབྲེལ་ཏེ་རྫས་རྣམས་དངོས་སུ་གཏུགས་ནས་དངོས་གྲུབ་བླང༌། གཞན་ལ་འདིའི་སྨིན་བྱེད་ཀྱི་སྒོ་ནས་དངོས་གྲུབ་སྦྱིན་པར་བྱའོ། །ཞེས་མཐུ་ཆེན་བླ་མའི་ལས་ཚོགས་ཀྱི་ཆ་ལག་ཚེའི་རིལ་སྒྲུབ་བྱ་ཚུལ་འདི་ནི་ལུགས་འདིའི་བྱེད་པོ་བཙུན་པ་དགེ་རིན་པས་འབྲེལ་ཐོགས་ཡོངས་ལ་ཕན་གདགས་པའི་སླད་དུ་བགྱིས་པ་དགེ་ལེགས་སུ་གྱུར་ཅིག། །།